NOLIKUMS

Ādažos, Ādažu novadā

2022. gada 7. jūlijā **Nr. 22**

**Ādažu novada pašvaldības ukraiņu un latviešu bērnu un jauniešu nometņu projektu konkursa nolikums**



**I. Vispārīgie noteikumi**

1. Šis nolikums (turpmāk – Nolikums) nosaka kārtību, kādā tiek iesniegti un izvērtēti bērnu un jauniešu nometņu (turpmāk – Nometnes) projektu konkursa (turpmāk – Konkurss) pieteikumi (turpmāk – Projekta pieteikums) un piešķirts finansējums ukraiņu un latviešu bērnu un jauniešu nometņu organizēšanai Ādažu novadā deklarētiem bērniem un jauniešiem, kā arī ukraiņu civiliedzīvotāju bērniem un jauniešiem, kuri atraduši patvērumu Ādažu novada teritorijā.
2. Konkursa organizētājs ir Ādažu novada pašvaldība, kura izsludina Konkursu, publicējot paziņojumu un Nolikumu oficiālajā tīmekļvietnē [www.adazi.lv](http://www.adazi.lv)
3. Projekta pieteikumus vērtē pašvaldības domes izveidota Konkursa vērtēšanas komisija (turpmāk – Komisija).
4. Līdzekļi Konkursa organizēšanai paredzēti saskaņā ar Ministru kabineta 2022. gada 31. maija rīkojumu Nr. 392 “Par apropriācijas pārdali” un atbilstoši līgumam starp Valsts izglītības satura centru un pašvaldību.
5. Nometņu organizētājs var būt pašvaldību dibinātas iestādes, biedrības un nodibinājumi, nevalstiskās organizācijas un citas juridiskas personas. Viens nometņu organizētājs var īstenot vairākas nometnes.
6. Konkursa mērķi:
	1. nodrošināt bērnu un jauniešu nometņu norisi, lai veicinātu to pieejamību;
	2. sniegt atbalstu ukraiņu civiliedzīvotāju bērniem un jauniešiem integrācijai, un latviešu valodas apguvei, psihoemocionālās labizjūtas stiprināšanai un socializācijai;
	3. sniegt atbalstu Ukraiņu civiliedzīvotāju bērnu un jauniešu likumiskajiem pārstāvjiem kara radītās krīzes seku mazināšanā.
7. Konkursa mērķgrupa – bērni un jaunieši (turpmāk tekstā saukti arī “dalībnieki”) no 7 līdz 18 gadiem (ieskaitot), kuri primāri atbilst šādiem kritērijiem:
	1. ukraiņu civiliedzīvotāju bērni un jaunieši, kuri atraduši patvērumu (dzīvo) Ādažu novadā;
	2. 50 % dalībnieku ir ukraiņi un 50 % Ādažu novadā deklarētie dalībnieki.

**II. Nometņu īstenošanas noteikumi**

1. Nometnes norises laiks - līdz 2022. gada 31. augustam.
2. Nometnes veids – atvērta tipa nometne, uz kuru var pretendēt ikviens, kas atbilst mērķgrupai.
3. Dienas nometnes:
	1. minimālais ilgums - 6 dienas, minimālais aktivitāšu laiks dienā – 6 stundas;
	2. finansējums viena dalībnieka dalībai nometnē nepārsniedz EUR 20,-;
	3. finansiāli atbalstāmo dalībnieku skaits vienā nometnē - 17;
	4. norises vieta - Ādažu novads;
	5. nometnes dalībniekiem tiek nodrošināta ēdināšana vismaz vienu reizi dienā;
	6. pašvaldība nodrošina nometņu norises vietu bezmaksas izmantošanu, ja vieta ir piekritīga pašvaldībai.
4. Diennakts nometnes:
	1. minimālais ilgums – 6 dienas;
	2. finansējums viena dalībnieka dalībai nometnē nepārsniedz EUR 40,-;
	3. finansiāli atbalstāmo dalībnieku skaits vienā nometnē - 17;
	4. norises vieta – Latvijas teritorija;
	5. nometnes dalībniekiem tiek nodrošināta ēdināšana ne mazāk kā trīs reizes dienā;
	6. nometnes dalībniekiem tiek nodrošināta nakšņošana un nodarbību telpas.
5. Ar Konkursa uzvarētāju (turpmāk - Īstenotājs) tiek slēgts līgums (1.pielikums), kurā paredzēta finansēšanas, nometnes īstenošanas un atskaišu iesniegšanas kārtība.
6. Īstenotājs reģistrē nometni Valsts izglītības satura centra tīmekļvietnē [www.nometnes.gov.lv](http://www.nometnes.gov.lv) pēc pozitīva apstiprinājuma e-pastā no Komisijas.
7. Īstenotājs nodrošina nometnes īstenošanu saskaņā ar normatīvajos aktos noteikto kārtību, tai skaitā, Ministru kabineta 2009. gada 1. septembra noteikumiem Nr. 981 “Bērnu nometņu organizēšanas un darbības kārtība”, kā arī ievērojot normatīvajos aktos noteiktos epidemioloģiskās drošības pasākumus.
8. Pašvaldība nodrošina dalībnieku pieteikšanos uz nometni, publicējot ziņu tīmekļvietnē [www.adazi.lv](http://www.adazi.lv). Īstenotājs saņem Projekta pieteikumā norādītajā e-pastā dalībnieku sarakstu ne vēlāk kā nedēļu pirms nometnes sākuma.
9. Īstenotājs ne vēlāk kā 5 dienas pirms nometnes uzsākšanas rakstiski informē pašvaldības atbildīgo speciālistu (turpmāk – Koordinators) par noslēgtajiem līgumiem ar dalībnieku vecākiem.
10. Nometnes organizētājs apstrādās dalībnieku, tai skaita likumisko pārstāvju personas datus, ievērojot Eiropas Parlamenta un Padomes 2016. gada 27. aprīļa Regulu Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti (Vispārīgā datu aizsardzības regula) un citus normatīvos aktus personas datu aizsardzības jomā.

**III. Projekta finansēšanas kārtība**

1. Bērnu dalība nometnē tiek nodrošināta bez likumisko pārstāvju līdzfinansējuma.
2. Piešķirto, bet nometnes organizēšanai neizlietoto finansējumu nometnes Īstenotājs atmaksā pašvaldībai. Pašvaldība, ja iespējams, novirza neizlietoto finansējumu citu nometņu organizēšanai šīs programmas ietvaros.
3. Ja faktiskais bērnu skaits nometnē ir mazāks nekā ar bērnu likumiskajiem pārstāvjiem noslēgto līgumu skaits par dalību nometnē:
	1. piešķirtais finansējums ir pilnībā attiecināms, ja bērns vai jaunietis nav piedalījies nometnē attaisnojošo iemeslu dēļ (ārsta zīme slimības gadījumā, bērna likumiskā pārstāvja iesniegums nometnes organizētājam par Covid-19 kontaktpersonas statusu bērnam), kā arī, ja izmaksas nav atgūstamas;
	2. pārējos gadījumos piešķirto finansējumu nometnes Īstenotājs atmaksā atpakaļ pašvaldībai.
4. Projekta neattiecināmās izmaksas ir:
	1. pamatlīdzekļu iegāde;
	2. nometnes plānošanas un projekta pieteikuma sagatavošanas izmaksas;
	3. prēmijas, dāvinājumi vai citi materiāli stimulējoši pasākumi nometnes personālam;
	4. naudas sodu, līgumsodu, kavējuma procentu apmaksa;
	5. izmaksas, kas jau tiek finansētas no citiem finanšu avotiem.
5. Projekta attiecināmās izmaksas:
	1. atlīdzība nometnes personālam, nometnes pedagogiem, pieaicinātajiem speciālistiem, nodarbību vadītājiem, utml., t.sk., darba devēja valsts sociālās apdrošināšanas obligātās iemaksas;
	2. telpu vai nometnes norises vietas un aprīkojuma noma;
	3. transporta pakalpojumi (transporta noma dalībnieku pārvadāšanai, sabiedriskā transporta biļetes);
	4. dalībnieku ēdināšana, izmitināšana;
	5. nometnes programmas nodrošināšanai nepieciešamas saimniecības preces;
	6. nometnes programmas nodrošināšanai nepieciešamais inventārs, t.sk. dezinfekcijas līdzekļi, higiēnas preces;
	7. nometnes programmas nodrošināšanai nepieciešamais mazvērtīgais inventārs;
	8. citas nometnes īstenošanai nepieciešamās izmaksas, kas nav minētas pie projekta neattiecināmām izmaksām.
6. Pašvaldība, pamatojoties uz Komisijas lēmumu par finansējuma piešķiršanu, slēdz ar Īstenotāju nometnes finansēšanas līgumu.
7. Pašvaldība ieskaita finansējumu Īstenotāja kredītiestādes kontā 10 (desmit) darba dienu laikā pēc Konkursa finansēšanas Līgumā atrunāto nosacījumu izpildes.
8. Projekta Īstenotājs 10 (desmit) darba dienu laikā pēc nometnes noslēguma iesniedz Koordinatoram atskaiti par piešķirtā finansējuma izlietojumu (turpmāk – Atskaite), t.sk.:
	1. finanšu līdzekļu izlietojuma un saturisko atskaiti (2.pielikums);
	2. dalībnieku paraksta lapu par dalību nometnē (3.pielikums);
	3. pēc Koordinatora pieprasījuma – vizuālos materiālus un finansējuma attaisnojuma dokumentus.

**IV. Nometnes īstenošanas kontroles kārtība**

1. Koordinatoram ir tiesības nometnes īstenošanas laikā veikt pārbaudi, klātienē ierodoties nometnes norises vietā.
2. Ja nometne netiek īstenota atbilstoši iesniegtajam Projekta pieteikumam vai tiek konstatēti finanšu pārkāpumi, Komisija var lemt par piešķirtā finansējuma daļēju vai pilnu atmaksu.

**V. Projekta pieteikumu iesniegšana**

1. Konkursa nolikums, pieteikuma un Atskaites veidlapas ir pieejamas elektroniskā veidā tīmekļvietnē [www.adazi.lv](http://www.adazi.lv).
2. Projekta pieteikuma dokumenti iesniedzami Nolikuma 2. punktā noteiktajā paziņojumā noteiktajā termiņā, nosūtot tos kā elektronisku dokumentu uz e-pasta adresi dome@adazi.lv parakstītus ar paraksttiesīgās personas drošu elektronisko parakstu, kas satur laika zīmogu.
3. Projekta pieteikums, kas saņemts pēc Konkursa nolikumā noteiktā termiņa, netiek izskatīts.
4. Pretendenta iesniegts Projekta pieteikums ir pierādījums tam, ka viņš ir iepazinies ar Nolikumu, ievēros to pilnībā un uzņemas atbildību par Nolikumā minēto prasību izpildi.
5. Pretendents ir atbildīgs par piedāvājumā ietvertās informācijas patiesumu.
6. Komisijai ir tiesības pieprasīt iesniegt papildu informāciju par nometni vai Pretendentu.
7. Dalībai Konkursā iesniedzamie dokumenti:
	1. Projekta pieteikums, kas aizpildīts atbilstoši apstiprinātai Projekta pieteikuma veidlapai valsts valodā datorrakstā (4.pielikums);
	2. nometņu vadītāja apliecības kopija.

**VI. Projektu pieteikumu vērtēšana**

1. Komisija izvērtē Projekta pieteikumu atbilstību Nolikumam un kritērijiem (5.pielikums) un pieņem lēmumu par finansējuma piešķiršanu.
2. Komisijas sēdes notiek bez Pretendentu klātbūtnes.
3. Tiek atbalstīti nometņu projekti, kuru saturs tematiski un mērķtiecīgi veidots tā, lai sniegtu atbalstu bērniem un jauniešiem šādos virzienos:
	1. valsts valodas prasmju apguve un pilnveide;
	2. komunikācijas, sadarbības un sociāli emocionālo prasmju pilnveide;
	3. bērnu un jauniešu fizisko aktivitāšu un veselīga dzīves veida paradumu veidošana.
4. Minimālais punktu skaits Projektu apstiprināšanai saskaņā ar vērtēšanas kritērijiem ir 9 (deviņi).
5. Projekta pieteikums tiek noraidīts, ja:
	1. tas neatbilst Nolikumam;
	2. nometnei ir militārs, politisks vai reliģisks raksturs;
	3. nometnes aktivitātes paredz mērķgrupas iepriekšēju sagatavotību kādā jomā (sports, mūzika, u.c.);
	4. Pretendentam pašvaldībā vai kādā no tās iestādēm ir parādsaistības, kuru maksāšanas termiņš ir kavēts vairāk nekā par diviem mēnešiem, vai 29. punktā noteiktā termiņa pēdējā dienā ir nodokļu parādi, tai skaitā valsts sociālās apdrošināšanas obligāto iemaksu parādi, kas pārsniedz EUR 150,-.
6. Komisijai ir tiesības pagarināt Projektu pieteikumu iesniegšanas termiņu vai izsludināt atkārtotu pieteikumu pieņemšanu.
7. Komisija informē Pretendentus par Konkursa rezultātiem nedēļas laikā pēc Komisijas lēmuma, nosūtot paziņojumu elektroniski uz Projekta pieteikumā norādīto e-pasta adresi.
8. Informācija par atbalstītajām nometnēm, to norises laikiem un tematiku, kā arī par bērnu pieteikšanu (elektroniski) dalībai nometnē tiek publicēta tīmekļvietnē [www.adazi.lv](http://www.adazi.lv).

**VII. Nobeiguma jautājums**

1. Valstī noteiktas ārkārtējās situācijas gadījumā vai gadījumos, kad normatīvie akti neatļauj nometņu īstenošanu vai to īstenošanai ir noteikti ierobežojumi, Komisija var pieņemt lēmumu Konkursu neizsludināt vai mainīt izsludināšanas un pieteikumu iesniegšanas laikus, vai Konkursa rīkošanu pārtraukt, par to paziņojot pašvaldības tīmekļvietnē [www.adazi.lv](http://www.adazi.lv).

Pašvaldības domes priekšsēdētājs M. Sprindžuks